ໃນວັນທີ 19 ກັນຍາ 2022 ນີ້,ທີ່ສະໂມສອນເມືອງພູວົງ ແຂວງອັດຕະປື, ສະພາປະຊາຊົນແຂວງ(ສພຂ) ອັດຕະປື ໄດ້ເປີດກອງປະຊຸມຝຶກອົບຮົມ ສ້າງຄວາມເຂັ້ມແຂງກ່ຽວກັບການຕິດຕາມກວດກາການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດ,ການສ້າງນິຕິກຳ ແລະການຄົ້ນຄວ້າຄໍາຮ້ອງຂໍຄວາມເປັນທໍາ. ໂດຍການເປັນປະທານຂອງ ທ່ານ ນາງ ພອນມະນີ ຂຽນໄຊຍະວົງ, ຄະນະປະຈໍາ ສພຂ,ຮອງປະທານ ສພຂ. ມີ: ທ່ານ ອໍາໄພ ຈິດມານົນ ຮອງປະທານກຳມາທິການກົດໝາຍ ສະພາແຫ່ງຊາດ, ບັນດາທ່ານຄະນະປະຈໍາ ສພຂ, ທ່ານເຈົ້າເມືອງ, ຜູ້ຕາງໜ້າແຜນງານເຊກາ, ນັກວິທະຍາກອນ ທີ່ມາຈາກສູນກາງ ແລະ ທ້ອງຖີ່ນ, ນັກສໍາມະນາກອນ ທີ່ເປັນສະມາຊິກສະພາປະຊາຊົນແຂວງ ແລະ ພະນັກງານ-ລັດຖະກອນ ທີ່ເປັນເສນາທິການໃຫ້ແກ່ ສພຂ ພ້ອມດ້ວຍແຂກທີ່ຖືກເຊີນເຂົ້າຮ່ວມ, ເຊິ່ງກອງປະຊຸມຝືກອົບຮົມຄັ້ງນີ້ໄດ້ຮັບການສະໜັບສະໜູນຈາກ:ແຜນງານການມີສ່ວນຮ່ວມຂອງປະຊາຊົນຕໍ່ວຽກງານການປົກຄອງທີ່ດີ ແລະ ການສ້າງລັດທີ່ປົກຄອງດ້ວຍກົດໝາຍ(ແຜນງານເຊກາ CEGGA).
ທ່ານ ນາງ ພອນມະນີ ຂຽນໄຊຍະວົງ ໄດ້ກ່າວເປີດຝືກອົບຮົມຄັ້ງນີ້ວ່າ: ກອງປະຊຸມຝືກອົບຮົມຈະດຳເນີນເປັນເວລາ 2 ວັນ,ຈະໄດ້ພ້ອມກັນໄດ້ຮຽນຮູ້ກ່ຽວກັບຫົວຂໍ້ບົດຮຽນສຳຄັນ ດັ່ງນີ້: ການຕິດຕາມກວດກາ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານຂັ້ນແຂວງ;ຂັ້ນຕອນ. ກົນໄກ, ວິທີການຕ່າງໆ ໃນການສ້າງນິຕິກໍາໃຕ້ກົດໝາຍ ແລະ ການຄົ້ນຄວ້າຮ່າງນິຕິກໍາໃຕ້ກົດໝາຍ; ການກະກຽມ ແລະ ການດໍາເນີນກອງປະຊຸມສະໄໝສາມັນ ຂອງສະພາປະຊາຊົນແຂວງ;ການຕົກລົງບັນຫາພື້ນຖານຂອງທ້ອງຖິ່ນ ແລະ ການສ້າງຄໍາຖາມເຈາະຈີ້ມ; ການຕິດຕາມກວດກາ, ການຄົ້ນຄວ້າຄໍາຮ້ອງທຸກ ແລະ ການແກ້ໄຂຄຳຮ້ອງທຸກ ຂອງປະຊາຊົນ. ເພື່ອຍົກລະດົບຄວາມຮັບຮູ້ ຂອງສະມາຊິກສະພາປະຊາຊົນແຂວງ ກໍ່ຄືພະນັກງານ-ລັດຖະກອນ ທີ່ເປັນເສນາທິການ ໃຫ້ແກ່ສະພາປະຊາຊົນແຂວງອັດຕະປື, ໃຫ້ມີຄວາມຮັບຮູ້ເຂົ້າໃຈ ແລະ ເປັນເອກະພາບການປະຕິບັດພາລະບົດບາດ, ສິດ ແລະ ໜ້າທີ່ ຂອງສະພາປະຊາຊົນຂັ້ນແຂວງ ເວົ້າລວມ, ເວົ້າສະເພາະ ກໍ່ເປັນການສ້າງຄວາມຮັບຮູ້ເຂົ້າໃຈ ກ່ຽວກັບຂັ້ນຕອນ ແລະ ວິທີການໃນການຕິດຕາມກວດກາ ແຜນງົບປະມານແຫ່ງລັດຂັ້ນແຂວງ ແລະ ແຜນພັດທະນາເສດຖະກິດ-ສັງຄົມ; ຂັ້ນຕອນ, ວິທີການສ້າງນິຕິກໍາໃຕ້ກົດໝາຍ, ການຄົ້ນຄວ້າຄໍາຮ້ອງ, ຄໍາສະເໜີ ແລະ ອື່ນໆ ໃຫ້ມີຄວາມຖືກຕ້ອງສອດຄ່ອງ ຕາມທີ່ໄດ້ກໍານົດໄວ້ໃນລັດຖະທໍາມະນູນ ແລະ ກົດໝາຍ. ເພື່ອຮັບປະກັນໄດ້ໃນການນໍາເຂົ້າໄປຄົ້ນຄວ້າພິຈາລະ ນາໃນກອງປະຊຸມສະໄໝສາມັນ ຂອງສະພາປະຊາຊົນແຂວງ ໃນແຕ່ລະຄັ້ງ ໃຫ້ມີຄວາມຖືກຕ້ອງ ແລະ ຊັດເຈນ. ນອກນັ້ນ, ກໍ່ເພື່ອແລກປຽນສົນທະນາບາງບົດຮຽນ, ບາງປະສົບການ ຮ່ວມກັບບັນດາທ່ານນັກວິທະຍາກອນທີ່ມາຈາກສູນກາງ ແລະ ທ້ອງຖີ່ນ, ເພື່ອແນ່ໃສ່ຍົກສູງຄວາມຮັບຮູ້ເຂົ້າໃຈ ແລະ ຄວາມສາ ມາດຕ່າງໆ ໃນການປະຕິບັດໜ້າທີ່ການເມືອງຂອງຕົນ ໄປຕາມແຕ່ລະເງື່ອນໄຂ ຢ່າງມີປະສິດທິພາບ ແລະ ປະສິດທິຜົນສູງ.
ພ້ອມກັນນີ້,ທ່ານ ນາງ ພອນມະນີ ຂຽນໄຊຍະວົງ ຍັງໄດ້ຮຽກຮ້ອງຈົ່ງພ້ອມກັນທຸ້ມເທຄວາມພະຍາຍາມ ແລະ ເອົາໃຈໃສ່ໃຊ້ເວລາທີ່ຈຳກັດ ແລະ ມີຄຸນຄ່ານີ້ໃຫ້ເປັນປະໂຫຍດສຸງສຸດ. ເພື່ອຍາດແຍ່ງເກັບກຳ, ຄົ້ນຄວ້າຮຽນຮູ້, ແລກປ່ຽນສົນທະນາບາງບົດຮຽນຮ່ວມກັນ ແລະ ປະກອບຄວາມຄິດຄໍາເຫັນຊັກຖາມໃນບັນຫາຕ່າງໆ ທີ່ນັກວິທະຍາກອນ ໄດ້ກະກຽມນຳມາສະເໜີ ໃຫ້ມີຄວາມເຂົ້າໃຈຢ່າງເລິກເຊິງ ແລະ ສາມາດເຮັດໃຫ້ກອງປະຊຸມຝຶກອົບຮົມໃນຄັ້ງນີ້ ໄດ້ຮັບຜົນສຳເລັດຕາມຈຸດປະສົງ ແລະ ລະດັບຄາດໝາຍທີ່ວາງໄວ້, ສາມາດນຳເອົາຄວາມຮູ້ ແລະ ບົດຮຽນທີ່ໄດ້ຮຽນຮູ້ໃນຄັ້ງນີ້ ໄປປະຕິບັດໝູນໃຊ້ເຂົ້າໃນວຽກງານຕົວຈິງ ໃຫ້ເກີດດອກອອກຜົນຫຼາຍຂື້ນ.
(ວິນັດ)